**โรลส์-รอยซ์**

## ข้อมูลสำหรับสื่อมวลชน

**‘Dawn Silver Bullet Collection’**

**ยนตรกรรมเปิดประทุนคอลเลกชันใหม่จาก โรลส์-รอยซ์**

12 มีนาคม 2563, กู๊ดวูด –

โรลส์-รอยซ์ ก้าวเข้าสู่ปี ค.ศ. 2020 ด้วยจิตวิญญาณแห่งยุค 1920 หรือ Roaring Twenties ด้วยการเปิดตัวคอลเลกชัน คาร์ชุดแรกของทศวรรษใหม่ ‘ดอว์น ซิลเวอร์ บุลเล็ต คอลเลกชัน (Dawn Silver Bullet Collection)’ คือบทขับกล่อมแห่งความหรูหรา ความสำราญ จุดสูงสุดของความสำเร็จที่น่าตื่นเต้น และการหาความสุขในยามว่างแบบไม่ต้องเกรงใจใคร เดินทางข้ามผ่านภูมิประเทศด้วยเส้นทางที่ใช่ โลดแล่นบนหนทางอันยาวไกลด้วยความรวดเร็วและแม่นยำ นี่คือการกลับมาอีกครั้งของ ดอว์น ยนตรกรรมเปิดประทุนที่งดงามดั่งกระสุนเงิน

ด้วยแรงบันดาลใจจากรถเปิดประทุนในตำนานแห่งยุค 1920 ยนตรกรรมเปี่ยมมนต์ขลังที่หาดูได้ยาก ผสานกลิ่นอายแห่งความเยาว์วัยที่เจิดจรัสและแพรวพราวของขบถแห่งฮอลลีวูด ‘ดอว์น ซิลเวอร์ บุลเล็ต คอลเลกชัน’ นำทัศนคติการมองโลกที่ไร้กังวลของวันวาน มาถ่ายทอดด้วยแนวคิดร่วมสมัยและชัดเจน แด่ผู้ที่สมาทานแนวคิดสุขนิยมและคนที่ไม่ก้มหัวให้ใคร

ผลิตเพียง 50 คันทั่วโลก ‘ดอว์น ซิลเวอร์ บุลเล็ต คอลเลกชัน’ ที่เย้ายวนและเท่แบบไม่ต้องพยายาม คือสมาชิกใหม่อันทรงพลังซึ่งมาพร้อมการปรับแต่งอย่างมีศิลป์ของทำเนียบยนตรกรรมเพื่อนักสะสมของ โรลส์-รอยซ์

สีเงินคือเฉดที่ปรากฏอยู่เสมอ ๆ ในประวัติศาสตร์ยนตรกรรมคอลเลกชันพิเศษอันลึกลับของแบรนด์ เช่น ซิลเวอร์ ดอว์น, ซิลเวอร์ คิง, ซิลเวอร์ ไซเลนซ์, และ ซิลเวอร์ สเปกเทอร์ ในครั้งนี้ ‘ดอว์น ซิลเวอร์ บุลเล็ต คอลเลกชัน’ ก็ได้สร้างความประทับใจด้วยตัวถังสีเงินที่สั่งทำพิเศษเพื่อให้ได้เอกเฟกต์แบบอัลตรา-เมทัลลิก

ไม่ต้องสงสัยเลยว่า ตัวเอกของคอลเลกชันนี้ก็คือ ‘แอโรคาวลิง’ (Aero Cowling) ซึ่งเข้ามาปรับเปลี่ยนบุคลิกของโครงรถทรงไหล่สูง เพิ่มมิติของความเร็วและมุ่งมั่น เส้นกลางรถสีเงินโฉบเฉี่ยว ช่วยเชื่อมโยงสไตล์การตกแต่งภายนอกตัวถังเข้ากับห้องโดยสาร ให้ความรู้สึกใกล้ชิดและเชื่อมถึงกันของยานยนต์แบบสองที่นั่งอย่างแท้จริง เติมเต็มความสมบูรณ์แบบให้กับวินด์เบรกแอโรคาวลิงด้วยสีเคลือบไทเทเนียมเทคนิกพ่นไอระเหย ที่สื่อถึงชื่อของ ‘ซิลเวอร์ บุลเล็ต’ และรูปลักษณ์ของยนตกรรมอย่างเต็มภาคภูมิ

ด้านนอกของ ‘ดอว์น ซิลเวอร์ บุลเล็ต คอลเลกชัน’ ใช้สีที่เข้มขึ้นมาตกแต่ง ทั้งไฟหน้าสีเข้ม และกันชนหน้าสีเข้มแบบใหม่ แสดงออกถึงความเหนือกว่าและเด็ดเดี่ยว ตัดกับเฉดสีเงิน แผงล้อที่ถูกขัดเป็นบางส่วนประดับด้วยเส้นพินสไตรป์เดี่ยวสีเงินเพื่อให้เกิดลูกเล่นของเงาแบบโปร่งแสง

ภายในยนตรกรรม ‘ดอว์น ซิลเวอร์ บุลเล็ต คอลเลกชัน’ นั้นช่างเชิญชวนและน่าสัมผัส ด้วยความอลังการที่ออกมาจากตัววัสดุและงานฝีมือแห่งยุคสมัย แผงฟาสเชียคาร์บอนไฟเบอร์แบบเปิดผิวที่มีเอกลักษณ์ต้อนรับผู้ขับและเพื่อนร่วมทางด้วยความทันสมัยและหรูหรา ช่องเกียร์แต่งผ้าที่มีนัยสื่อถึงแจ็กเกตหนังอันเป็นองค์ประกอบหลักของแฟชั่นแนวขบถถูกจัดวางอย่างพิเศษกลางห้องโดยสาร

เปี่ยมล้นด้วยด้วยเอกลักษณ์และรสนิยมชั้นสูงของอังกฤษ ยนตรกรรมรุ่นนี้หลอมรวมความถวิลหาถึงอดีตเข้ากับนวัตกรรมล้ำสมัยแห่งอนาคต ทำให้ ‘ดอว์น ซิลเวอร์ บุลเล็ต คอลเลกชัน’ เป็นแพลตฟอร์มที่สมบูรณ์ในการเปิดประสบการณ์การเดินทางที่ดีที่สุดไม่ว่าจะเป็นที่ใดในโลก ยกระดับจิตวิญญาณแห่งรถเปิดประทุนคลาสสิค และมอบความรู้สึกแสนปิติของอิสรภาพอย่างไม่ต่อรอง

จากแนวคิดข้างต้น โรลส์-รอยซ์ จะคัดสรรเนื้อหาชุด ‘ซิลเวอร์ บุลเล็ต ไดรฟ์ส’ (Silver Bullet Drives) รวบรวมโรดทริปแสนวิเศษเพื่อผู้ที่ครอบครองยนตรกรรมในคอลเลกชันร่วมสมัยนี้ โดยจะนำเสนอผ่าน ‘วิสเปอร์ส’ (Whispers) สังคมดิจิทัลสุดพิเศษของ โรลส์-รอยซ์ สำหรับลูกค้า โรลส์-รอยซ์ ทั่วโลก

- จบ -

ข้อมูลสำหรับสื่อมวลชน

โรลส์-รอยซ์ มอเตอร์ คาร์ส (Rolls-Royce Motor Cars) เป็นบริษัทในเครือของบีเอ็มดับเบิลยู กรุ๊ป (BMW Group) มีสำนักงานใหญ่และฐานการผลิตอยู่ที่กู๊ดวูด เวสต์ซัสเซก ซึ่งเป็นเพียงที่เดียวในโลกที่ยานยนต์ระดับซูเปอร์ลักซ์ชัวรีของบริษัททุกคันผ่านการประกอบด้วยมืออย่างประณีตโดยพนักงานมากความชำนาญทั้งชายและหญิงกว่า 2,000 คน ทั้งนี้ โรลส์-รอยซ์ มอเตอร์ คาร์ส เป็นคนละบริษัท และไม่มีส่วนเกี่ยวข้องใด ๆ กับ บมจ. โรลส์-รอยซ์ ผู้ผลิตระบบขับดันและเครื่องยนต์อากาศยาน

**ข้อมูลเพิ่มเติม**

**ข่าวประชาสัมพันธ์ รวมถึงรูปภาพความละเอียดสูงและคลิปวิดีโอ สามารถดาวน์โหลดได้**จากเว็บไซต์ [PressClub](http://www.press.rolls-roycemotorcars.com/)

ติดต่อทีมงานฝ่ายการสื่อสารของ **โรลส์-รอยซ์ มอเตอร์ คาร์ส ได้ทั้งทาง** [ทวิตเตอร์](https://twitter.com/rollsroycemedia) **และ** [อินสตาแกรม](https://www.instagram.com/rollsroycemedia/)

**Contacts:**

**Thailand**

บุศราพร เจริญกุลศักดิ์ +668 1665 1995 bussaraporn.c@rrmcapac.com

ธาร สุขานุศาสน์ +666 5525 5710 tarn.suk@mgc-asia.com

**Regional (Asia Pacific – South)**Hal Serudin +65 6838 9675 hal.serudin@rolls-roycemotorcars.com

info@rrmcapac.com